
	1.
	Likumprojekts (grozījumi)
 Papildināt 7.1 pantu ar 4.1 daļu šādā redakcijā:
"(41) Ja par Satversmes tiesas tiesnesi apstiprināta persona, kas saskaņā ar Prokuratūras likumu bija iecelta prokurora amatā, tai pēc Satversmes tiesas tiesneša pilnvaru termiņa izbeigšanās prokuratūra nodrošina tiesības atgriezties līdzvērtīgā prokurora amatā, ja tā nav sasniegusi amata pildīšanai noteikto maksimālo vecumu. Šādai personai ir tiesības uz prokurora izdienas pensiju, ja tās izdienas stāžs saskaņā ar Prokuroru izdienas pensiju likumu nav mazāks par 20 gadiem. Ja šāda persona prokurora izdienas pensijā dodas pirms pagājuši pieci gadi pēc atgriešanās prokurora amatā, tad saskaņā ar Prokuroru izdienas pensiju likumu izdienas pensijas aprēķinā par pēdējiem pieciem gadiem ņem vērā viņas vidējo mēneša darba samaksu pirms atbrīvošanas no prokurora amata par amatā nostrādāto laiku kopš atgriešanās prokurora amatā, bet par atlikušo laiku pirms atgriešanās prokurora amatā - vidējo mēneša darba samaksu prokuratūrā amatā, kas līdzvērtīgs amatam, ko persona ieņēma prokuratūrā pirms iecelšanas Satversmes tiesas tiesneša amatā."
	Iebildums
Labklājības ministrija uztur sākotnēji izteikto iebildumu saistībā ar to, ka tiesības uz izdienas pensiju prokuroriem jānosaka speciālajā likumā, kas šajā gadījumā būtu Prokuroru izdienas pensiju likums, kura mērķis ir noteikt tiesības uz prokuroru izdienas pensiju un reglamentēt kārtību, kādā izdienas pensija prokuroriem tiek piešķirta, aprēķināta un izmaksāta. Satversmes tiesas likums nenosaka nevienai personu kategorijai tiesības uz izdienas pensiju, t.sk. arī pašiem Satversmes tiesas tiesnešiem. To attiecīgi paredz Tiesnešu izdienas pensiju likums. 
No patreiz piedāvātās likuma grozījumu redakcijas izriet, ka prokuroram, kurš ir bijis Satversmes tiesas tiesnesis un pēc šo pienākumu pildīšanas atgriežas prokurora amatā, tiesības uz izdienas pensiju būs noteiktas Satversmes tiesas likumā,  savukārt izdienas stāžu aprēķinās pēc Prokuroru izdienas pensiju likuma, bet vidējo mēneša darba samaksu, no kuras ir aprēķināma izdienas pensija –  noteiks Satversmes tiesas likums, savukārt izdienas pensijas apmēru (% no darba samaksas) – Prokuroru izdienas pensiju likums utt.
Saskaņā ar Valsts kancelejas izstrādātajā Normatīvo aktu projektu izstrādes rokasgrāmatā norādīto visā normatīvā akta jaunrades procesā ir jāievēro noteikti principi, lai radītais normatīvais regulējums būtu kvalitatīvs, izvērtēts, saskanīgs un piemērošanā efektīvs, neradot nevajadzīgu slogu un sarežģījumus (neskaidrības) tā piemērošanā.
Ņemot vērā minēto, Labklājības ministrijas ieskatā piedāvātā grozījuma vietā būtu jāveic attiecīgi grozījumi Prokuroru izdienas pensiju likumā,  tādējādi nodrošinot vienādu risinājumu arī attiecībā uz citām izdienu pensiju kategorijām, kur visas ar izdienas pensiju saistītās tiesību normas ir atrunātas speciālajos izdienu pensiju likumos, kā arī tas ļautu tiesību normu piemērotājiem vieglāk un precīzāk piemērot nepieciešamās tiesību normas.

